Sinä olet kohtaloni - Erkki Uotila; Yrjö Norta (1945)
Alkutekstien ja käsiohjelman mukaan elokuva perustuu L. Nummensalon aiheeseen; aihetta ei kuitenkaan ole onnistuttu jäljittämään. Kyseessä on ilmeisesti salanimi, jolla ei ole mitään yhteyttä isoonkyröläiseen kirjailijaan Matti Nummensaloon (1899 - 1988). Käsikirjoituksen teki ohjaaja Erkki Uotila, joka näyttelee myös miespääosan. Sinä olet kohtaloni -elokuvassa oli käytännössä Uotilan rinnalla ohjaajana myös Yrjö Norta. Jälkimmäistä ei kuitenkaan mainita elokuvan alkuteksteissä ohjaajana. Vuonna 1943 Uotila oli ohjannut Theodor Lutsin kanssa vakoiluaiheiset elokuvat Salainen ase ja Varjoja Kannaksella. Virolaissyntyinen Luts oli syksyllä 1944 internointia peläten poistunut salaa maasta, ja Sinä olet kohtaloni oli ensimmäinen hänen lähtönsä jälkeen Fenno-Filmissä aloitettu elokuva. Lavastaja Olavi Kaurin taiteilijanimen taakse kätkeytyi rakennusmestari ja -urakoitsija Olavi Kauriinvaha (1909 - 1967), joka aikaisemmin omalla nimellään oli lavastanut Valentin Vaalan elokuvan Kun isä tahtoo... (1935). Mirjami Kuosmasen erääseen roolipukuun sisältyy "avainsymboliikkaa": valkeassa puserossa suurikokoisia mustia nuottiavaimia ja mustassa puolihameessa vastaavasti valkoisia. Esko Sahan ja Emil Vinermon portieerilakeissa lukee Hotelli Rea - lakit lainattiin helsinkiläisen elokuvateatteri Rean vahtimestareilta. Rean omisti Fenno-Filmin toimitusjohtajan Emil Viljasen veli Hugo Viljanen. Elokuvan yleisömenestys jäi suurimpien kaupunkien teatteriesityskertojen mukaan laskien huomattavasti vuoden keskitasoa heikommaksi. Alhaisten tuotantokustannustensa ansiosta Sinä olet kohtaloni tuotti voittoa 18 562 mk. Elokuva sai ensiesityksensä televisiossa 27.9.2013. - Suomen kansallisfilmografia 3:n (1993) mukaan.